कोरोनाचो अच्छेव : गोंयां 35 दुयेंती - Goenkaar\nHome गोंय कोरोनाचो अच्छेव : गोंयां 35 दुयेंती\nफाटल्या चार दिसां सावन गोंयां नव्यान सुरु जाल्लो कोरोनाचो अच्छेव वाजत चल्ला. आज दीसभरयांत आयिल्ल्या तपासणे निकाला प्रमाण वट्ट एकूण 35 जाण कोरोना पॉझिटिव्ह आशिल्ल्याचें मुख्यमंत्री डॉ. प्रमोद सावंत हाणी माध्यमांक सांगलें. ह्या 35 तले 31 जाण गोंयकार आसून चार जाण परराज्यांतले आसात.\nगोंयां सुरवातीक कोरोनाचे7दुयेंती सांपडिल्ले. पूण तांचेर यशस्वी उपचार जाल्ल्यान ते बरे जावन घरा गेले, ते उपरांत सुमार म्हयनोभर गोंयांत एकूय पॉझिटिव्ह दुयेंती सापडूंक नाशिल्लो. ताका लागून केंद्रान गोंयाक ग्रीनझोन घोशीत केल्लें. फाटल्या सप्तकभरांत महाराष्ट्र आनी गुजरातांतल्यान कांय मूळ गोंयकार राज्यांत परततकूच तांची तपासणी केल्यार ते कोरोना पॉझिटिव्ह आशिल्ल्याचें कळ्ळें. त्याचवेळार श्रमिक रेल्वेसेवा सुरु जाल्ल्यान गोंयां आयिल्ल्या हेर कांयजाणांक लागून परत एक फावट कोरोना पिडीतांचो आंकडो वेगान वाडपाक लागला. सुरवेक एकाच कुटुंबांतले5जाण पॉझिटिव्ह सांपडटकूच वेगान तपासणी सुरु केली आज अखेर वट्ट 35 जाण कोरोनापिडीत आशिल्ल्याचें नदरेंत आयलें.\nमजगतीं, आजून कांय जाणांच्या तपासणेच्या निकालांची वाट पळयतात म्हणपाचें मुख्यमंत्र्यांनी सांगलां. तेचप्रमाण 414 खलाशांक घेवन इटलीक सून3विमानां थेट गोंयां येवपाचीं आशिल्ल्याचेंय ताणी ह्यावेळार नमूद केलें. ताका लागून हो आंकडो आजून वाडपाची भिरांत उकतायतात.\nदुसरे वटेन मुख्यमंत्र्यांच्या आवाहना आपरांत आतां राजधानी एक्स्प्रेस गोंया थांबची ना अशें आसलें तरी फुडें गोंया रेल्वेंतल्यान येतल्या कडल्यान दरेकीं दोन हजार रुपये फी घेतले, हातूंत तांची कोरोना तपासणी, विलगीकरण, जेवणखाण हांचो आसपाव आसतलो म्हणपाचें डॉ. सावंत हाणी सांगलें.\nमजगतीं, धावी आनी बारावेच्या विद्यार्थ्यांच्यो परीक्षा थारायिल्ल्या वेळांतूच जातल्यो परतून एक फावट नमूद करीत मुख्यमंत्र्यानी सांगलें, ह्यावेळार एका वर्गात फक्त १२ विद्यार्थी आसतले. विद्यार्थ्यांची जतनाय सरकार सगळे तरेन घेतलें.
